五月二十日還舊居有感
作者：孫應時
朝代：宋

paragraphs: 晨光澹凉月，霽宇來清風。
輕舟泛漣漪，初旭升曈矓。
水氣散洲渚，蔓花綴榛叢。
我行何所之，故林翳蒿蓬。
捨棹理幽徑，開顔揖前峰。
出門望平臯，良苗鬰以葱。
恭惟昔先人，有此一畝宮。
遺字滿塵壁，所憂非困窮。
但願君與相，燮調致年豐。
諒哉烈士心，舉世故莫同。
踟躕不忍去，惻愴結微衷。